Document ID: /fineweb-2-swissfilter-quality_10-filterrobots/filtered/02816.jsonl.gz/57

Lokalni izbori označit će povratak i dizanje HDZ-a – 2013
Predsjednik HDZ-a Tomislav Karamarko na današnjoj konferenciji za novinare održane nakon završetka dvodnevne Klauzure u Opatiji kazao je da HDZ pripremama za lokalne izbore pridaje veliki značaj i da će lokalni izbori označiti povratak i dizanje stranke. Istaknuo je kako HDZ na lokalnim izborima očekuje kvalitetan pomak i da u stranci nema razmimoilaženja koja bi utjecala na stabilnost stranke.
Predsjednik HDZ-a rekao je da je na Klauzuri promoviran program za lokalne izbore, koji je rađen “kapilarno”, da je odraz realnih potreba ljudi na terenu i realnih problema te da nema općine ni grada koji njime nije obuhvaćen.
Nastavio je da će HDZ za lokalne izbore ponuditi kvalitetan program, koji će aktivirati i prezentirati kada bude najprikladnije, napomenuvši da je na klauzuri na neki način i označen i početak HDZ-ove kampanje. Karamarko je naveo da se na klauzuri raspravljalo i o gospodarstvu i konkretnim prijedlozima koje će HDZ ponuditi javnosti.
Iskazao je zadovoljstvo jedinstvom u stranci ističući da će “obeshrabriti sve koji misle da u HDZ-u postoje bilo kakva razmimoilaženja i rascjepi, koji bi utjecali na stabilnost stranke”. Naveo je da će sudionici klauzure otići s posebnim nabojem i odnosom prema onome što treba u stranci učiniti, kao i prema domovini u kojoj treba povećati kvalitetu života, jer “ono što radi sadašnja vlast, nesposobnost koju iskazuju, rekao bih da je nepodnošljiva”. Stranka kalibra HDZ-a ima odgovor na sve ono na što oni nemaju i ne znaju riješiti, dodao je.
Na pitanje o kandidatu za gradonačelnika Zagreba, Karamarko je kazao da mora demantirati tvrdnju da su neki odbijali HDZ jer da nisu bili zadovoljni programima. Dapače, imamo interesa za suradnju i to od ljudi koji nisu u stranci, ali su joj svjetonazorski bliski, rekao je naglasivši da HDZ nije žurio s isticanjem kandidatura te da ne želi dopustiti da se dogodi ono što se dogodilo nekim strankama koje su ranije istaknule kandidate, a koji su sada već “samljeveni”, pa ih mijenjaju. Dodao je da su u Splitu u pravo vrijeme istaknuli kandidata, a da se za Zagreb vode pregovori s nekoliko kandidata. Na pitanje hoće li nakon lokalnih izbora organizirati unutarstranačke izbore, Karamarko je odgovorio da je ta opcija moguća.
Odgovarajući na pitanja o gospodarskom programu HDZ-a, Karamarko je rekao da se “boji da rapidno i ubrzano srljamo zahvaljujući neradu i neznanju ove Vlada, u sferu koja nije ni malo optimistična”. Kazao je da se pokazalo kako je bilo mudro da sa svojim programom nisu išli u rujnu ili listopadu jer da su vremena dinamična te da je moguće da isti program ne bi bio aktualan i u svibnju. Rekao je da je Đuro Njavro imenovan za koordinatora HDZ-ova tima za gospodarstvo i da će HDZ svoj program objaviti kada mu to bude najoportunije.
Karamarko je potvrdio da HDZ o kandidaturi za gradonačelnika Rijeke razgovara s Duškom Grabovcem, kao neovisnim kandidatom, te je ocijenio da Rijeka, koja je, kako je rekao, u jednoumlju već nekoliko desetljeća, treba dobiti kvalitetne ljude.
Na dvodnevnoj klauzuri najviših tijela HDZ-a političko vodstvo stranke, te oko 250 članova najviših tijela stranke, raspravljali su o pripremi i provedbi predstojećih lokalnih izbora, definiranju izborne strategije, izbornom sloganu te o smjernicama političkog marketinga.
Karamarko i vodstvo stranke bili su jutros na svetoj misi u opatijskoj Crkvi sv. Jakova. Nakon toga posjetili su Dom za djecu i mlađe punoljetne osobe “Ivana Brlić Mažuranić” u Lovranu te ravnateljici Doma Sonji Kaplan predali donaciju od 20.000 kuna, prikupljenu tijekom klauzure.